24MOC-30

Geroa Bai talde parlamentarioko parlamentari Mikel Asiain Torres jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko.

Zioen azalpena

“2025ean, autonomiek amildegi fiskal bat biziko dute: diru-sarrera gutxiago eta doikuntza gehiago: Ogasunak oreka exijitzen die”; hori zen duela egun batzuk estatuko egunkari batek erabilitako izenburua Estatuko Gobernuak defizit publikoa % 3tik behera murrizteko hartutako konpromisoa eusteari dagokionez, joan den apirilean Europako Batzordera bidali zuen txostenean adierazi zuen bezala, egonkortasun-programaren eguneratzearen barruan. Estatuak aurreikusten du % 3ko muga jada 2024an betetzea, eta hori lortuz gero, defizitari buruzko Europako egonkortasun-arauak beteko lituzke.

Hori guztia, joan den astean Senatuan, Alderdi Popularraren gehiengoz, horiek atzera bota ziren arren. Beraz, erregelamenduzko bideak behartzen du Ministroen Kontseiluak berriz ere onestera – dagoeneko egin du – eta izapide parlamentarioa berriro egitera.

Autonomia-erkidegoekin egindako Zerga Politikarako Kontseiluaren azken bileran, Ogasunak % 3ko defizita proposatu zuen 2024an administrazio guztientzat; % 2,7koa 2025ean, eta % 2,5ekoa 2026an.

Autonomien kasuan, % 0,1eko helburua ezarri zen 2024rako. 2025 eta 2026rako, autonomia-erkidegoek aurrekontu-oreka bilatu beharko dute. Toki entitateentzat ere aurrekontu-oreka (% 0) erabaki zen, 2024tik 2026ra.

Begien bistakoa da, beraz, desberdina dela autonomia-erkidegoei eta toki-erakundeei ezarritako exijentzia eta Estatuari berari aplikatzekoa. Horrenbestez, honako ebazpen-proposamen hau planteatzen dugu:

1. Nafarroako Parlamentuak Nafarroako Gobernua premiatzen du Hitzarmen Ekonomikoaren Batzorde Koordinatzailearen deialdia presaz hitzar dezan Estatuarekin, 2024, 2025 eta 2026rako Nafarroari dagokion defizit-doikuntza adosteko.

2. Nafarroako Parlamentuak Estatuko Gobernua premiatzen du Hitzarmen Ekonomikoaren Batzorde Koordinatzailean plantea dezan defizitaren doikuntza ekitatibo bat Nafarroarentzat.

Iruñean, 2024ko otsailaren 16an

Eleduna: Mikel Asiain Torres